Title: Dôvodová správa
Author: mvsr
Last saved by: agenda0

Predkladacia správa

Schválením súboru zákonov, podľa ktorých sa zriadi  samospráva vyšších územných celkov a  uskutoční prechod pôsobností z orgánov štátnej správy, ako aj zákonov, ktorými sa určili pravidlá financovania a majetkové postavenie samosprávnych krajov a uskutočnením  volieb do ich orgánov, ktoré sú vyhlásené na 1. 12. 2001 sú utvorené právne predpoklady na začatie realizácie  reformy miestnej verejnej správy v súlade s koncepciou decentralizácie a modernizácie verejnej správy. 

	Vláda Slovenskej republiky  so zámerom uskutočniť dôslednú prípravu volieb do orgánov samosprávnych krajov a ich vykonanie, schválila Harmonogram  organizačno-technického zabezpečenia volieb do orgánov samosprávnych krajov  v roku 2001 a v uznesení č. 872 z 19.9. 2001 uložila  jednotlivým  ministrom a prednostom krajských úradov konkrétne úlohy. 

	Voľbami do orgánov samosprávnych krajov a zložením sľubu poslancov zastupiteľstiev a predsedov  sa tieto orgány stanú legitímnymi orgánmi regionálnej úrovne územnej samosprávy.

	V záujme utvorenia predpokladov na zriadenie samosprávnych krajov a uľahčenia  práce ich orgánov pri vytváraní úradov samosprávnych krajov, ktorým bude prislúchať výkon administratívnej a odbornej činnosti sa predkladá  vláde „Harmonogram zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností  z orgánov štátnej správy na obce a na vyššie územné celky“.

	Okrem úloh, ktoré súvisia so zriadením samosprávnych krajov v harmonograme sú obsiahnuté aj úlohy  vo vzťahu k miestnej samospráve, t.j.  k obciam vo veciach prechodu pôsobností a s ním súvisiacich postupov k finančnému a majetkovému  zabezpečeniu nových pôsobností. Z uvedeného dôvodu je harmonogram členený na dve časti. 

	Úlohy, ktoré  súvisia so zriadením  samosprávnych krajov sa týkajú oblasti organizačného zabezpečenia prípravy ustanovujúcich zasadnutí novozvolených zastupiteľstiev krajskej samosprávy, prípravy metodických návodov na vypracovanie vnútorných noriem orgánov a úradov samosprávnych krajov, ich vnútornej organizácie a skladby funkčných miest. To znamená, že úlohy obsiahnuté v časti A. harmonogramu majú charakter odporúčaní a závisí od orgánov samosprávy vyšších územných celkov ako ich využijú.

	Úlohy obsiahnuté v harmonograme súvisia aj s priestorovým, materiálno–technickým a finančným zabezpečením zriadenia úradov samosprávnych krajov, ktoré je potrebné vykonať už pred dňom konania volieb. Navrhuje sa, aby ministerstvo vnútra v spolupráci s krajskými úradmi vypracovalo kvantifikáciu výdavkov potrebných na zriadenie a činnosť úradov samosprávnych krajov v roku 2001, na základe ktorej ministerstvo financií z rozpočtovej kapitoly všeobecná pokladničná správa uvoľní finančné prostriedky v objeme 214 mil. Sk rozpočtovaných na reformu verejnej správy.
 
	Spoločne sú uvedené úlohy vo vzťahu k samosprávnym krajom a obciam, ktoré súvisia so  zabezpečením postupov prechodu pôsobností, akými sú delimitácie rozpočtu krajských úradov, registratúrnych záznamov, návrhy dohôd  o prechode  práv a povinností z pracovnoprávnych vzťahov, zoznamy štátnych rozpočtových organizácií a štátnych príspevkových organizácií a zariadení bez právnej subjektivity, ktoré prejdú do zriaďovateľskej pôsobnosti obcí a samosprávnych krajov, zoznamy nedokončených investícií, riešenie transformácie informačných technológií a pod..

	Návrh harmonogramu zabezpečenia úloh súvisiacich so zriadením samosprávnych  krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky bol vypracovaný v spolupráci s Ministerstvom financií SR.

	Za zabezpečenie úloh obsiahnutých v návrhu harmonogramu, ktorý tvorí prílohu návrhu uznesenia vlády k tomuto materiálu, sú zodpovedné príslušné odvetvové ministerstvá a prednostovia krajských úradov.

Materiál bol daný na pripomienkové konanie Ministerstvu financií SR, Ministerstvu práce, sociálnych vecí a rodiny SR, Ministerstvu zdravotníctva SR, Ministerstvu školstva SR, Ministerstvu kultúry SR, Ministerstvu dopravy, pôšt a telekomunikácií SR, Ministerstvu životného prostredia SR, Ministerstvu pôdohospodárstva SR, Ministerstvu výstavby a regionálneho rozvoja SR, ktorých sa týka prenos pôsobností v ich odvetvovom riadení na územnú samosprávu, krajským úradom a vybraným okresným úradom, Únii miest Slovenska a Združeniu miest a obcí Slovenska. Stanoviská predložili všetky ministerstvá. Pripomienky sa týkali upresnenia jednotlivých úloh, zmien uvedených termínov na plnenie úloh, zaradenia ďalších úloh a pod., tak ako sú uvedené vo vyhodnotení pripomienkového konania, ktoré tvorí súčasť materiálu. Všetky pripomienky boli akceptované. Materiál je predložený na rokovanie vlády SR bez rozporov.

V záujme zabezpečenia úloh, ktorých termíny plnenia sú určené už do 15. novembra je potrebné, aby vláda Slovenskej republiky  prerokovala materiál na najbližšom rokovaní vlády.